## Odluka Ustavnog suda Republike Hrvatske broj: U-IV-4820/2009 od 12. svibnja 2010.

### NN 67/2010 (31.5.2010.), Odluka Ustavnog suda Republike Hrvatske broj: U-IV-4820/2009 od 12. svibnja 2010.

USTAVNI SUD REPUBLIKE HRVATSKE

2075

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin i Nevenka Šernhorst, rješavajući u postupku povodom zahtjeva Ministarstva financija Republike Hrvatske, Porezne uprave, Područnog ureda Dubrovnik, za rješavanje sukoba nadležnosti, na sjednici održanoj 12. svibnja 2010. godine, donio je

ODLUKU

I. Utvrđuje se da je za odlučivanje o pravima i obvezama iz članka 113. Općeg poreznog zakona (»Narodne novine« broj 147/08.) nadležno porezno upravno tijelo.

II. Rješenje Ustavnog suda Republike Hrvatske broj: U-IV-4820/2009 od 2. veljače 2010. godine (objavljeno u »Narodnim novinama« broj 22 od 17. veljače 2010. godine) stavlja se izvan snage.

III. Ova odluka objavit će se u »Narodnim novinama«.

Obrazloženje

1. Ministarstvo financija Republike Hrvatske, Porezna uprava, Područni ured Dubrovnik (u daljnjem tekstu: podnositelj), na temelju članka 81. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) podnio je zahtjev za rješavanje sukoba nadležnosti između Općinskog suda u Dubrovniku i Porezne uprave, Područnog ureda Dubrovnik, Ispostave Dubrovnik, a u povodu tužbe koju su R. i D. P. iz D. podnijeli Općinskom sudu u Dubrovniku protiv podnositelja radi naplate stečenog bez osnove s naslova primjene pogrešne kamatne stope kod obračuna kamata u postupku povrata plaćenog poreza.

2. Zahtjevu su prethodili:

– rješenje Ministarstva financija, Porezne uprave, Područnog ureda Dubrovnik, Ispostava Dubrovnik klasa: UP/I-410-20/2006-01/132, urbroj: 513-07-19-01/06-04 od 7. srpnja 2006. kojim se odbija zahtjev R. i D. P., oboje iz D., S. C. 20, za oslobođenje od plaćanja poreza na promet nekretnina s osnove kupoprodajnog ugovora od 25. siječnja 2006. godine,

– žalba R. i D. P. protiv navedenog prvostupanjskog rješenja,

– porezna rješenja Ministarstva financija, Porezne uprave, Područnog ureda Dubrovnik, Ispostava Dubrovnik, klasa: UP/I-410-20/2006-001/00132, urbroj: 513-007-19-001/2006-0004 od 24. srpnja 2006. – za D. P. i klasa: UP/I-410-20/2006-001/00132, urbroj: 513-007-19-001/2006-0005 od 24. srpnja 2006. – za R. P., kojima se poreznim obveznicima utvrđuje obveza uplate poreza na promet nekretnina,

– rješenje Ministarstva financija, Samostalne službe za drugostupanjski upravni postupak, klasa: UP/II-410-20/07-01/55, urbroj: 513-04/08-3 od 24. lipnja 2008. godine kojim se usvaja žalba R. i D. P. i poništava rješenje Ministarstva financija, Porezne uprave, Područnog ureda Dubrovnik, Ispostava Dubrovnik, klasa: UP/I-410-20/2006-01/132, urbroj: 513-07-19-01/06-04 od 7. srpnja 2006. te se predmet vraća na ponovni postupak,

– rješenja Ministarstva financija, Porezne uprave, Područnog ureda Dubrovnik, Ispostava Dubrovnik, klasa: UP/I-410-20/06-01/132, urbroj: 513-07-19-01/2009-01 od 27. ožujka 2009. godine kojima se u točki I. izreke R. i D. P. utvrđuje iznos plaćenog poreza na promet nekretnina bez pravne osnove i iznos obračunatih kamata (primjenom dviju kamatnih stopa kako je to specificirano u toj točki), a u točki II. izreke utvrđuje se da će iznos obračunatih kamata poreznim obveznicima biti plaćen u roku od osam dana od dana primitka rješenja,

– žalba R. i D. P. od 17. travnja 2009. godine, protiv rješenja Ministarstva financija, Porezne uprave, Područnog ureda Dubrovnik, Ispostava Dubrovnik, klasa: UP/I-410-20/06-01/132, urbroj: 513-07-19-01/2009-01 od 27. ožujka 2009. godine,

– tužba koju su, pozivajući se na pogrešnu primjenu članka 113. Općeg poreznog zakona (»Narodne novine« broj 147/08.), 11. svibnja 2009. godine Općinskom sudu u Dubrovniku podnijeli R. i D. P. protiv Ministarstva financija, Porezne uprave, Područnog ureda Dubrovnik, Ispostava Dubrovnik, a radi naplate stečenog bez osnove s naslova primjene pogrešne kamatne stope kod obračuna kamata u postupku povrata plaćenog poreza.

Ustavni sud utvrđuje nadležnost poreznog tijela za vođenje postupka u svezi članka 113. Općeg poreznog zakona.

3. Člankom 81. stavkom 1. Ustavnog zakona propisano je:

Ako dođe do sukoba nadležnosti između tijela zakonodavne, izvršne ili sudbene vlasti, zato što određeno tijelo zakonodavne, izvršne ili sudbene vlasti prihvaća nadležnost u istom predmetu, svako od tih tijela može zahtijevati od Ustavnog suda da riješi nastali sukob nadležnosti.

4. O navodima iz zahtjeva podnositelja zatražena su i dobivena znanstvena mišljenja Katedre upravnog prava i Katedre za građansko pravo Pravnog fakulteta Sveučilišta u Zagrebu.

5. Za odlučivanje o osnovanosti zahtjeva podnositelja mjerodavni su članak 1. stavak 1. Zakona o općem upravnom postupku (»Narodne novine« broj 53/91. i 103/96.) i članci 1., 4., 19. stavak 2., 20. stavak 2. i 113. stavak 5. Općeg poreznog zakona koji glase:

Članak 1. stavak 1. Zakona o općem upravnom postupku glasi:

(1) Po ovom zakonu dužni su postupati organi državne uprave i drugi državni organi, kad u upravnim stvarima, neposredno primjenjujući propise, rješavaju o pravima, obvezama ili pravnim interesima građana, odnosno pravnih osoba ili druge stranke.

Mjerodavni članci Općeg poreznog zakona glase:

Članak 1.

Ovaj Zakon uređuje odnos između poreznih obveznika i poreznih tijela koja primjenjuju propise o porezima i drugim javnim davanjima, ako posebnim zakonima o pojedinim vrstama poreza i drugim javnim davanjima nije uređeno drugačije i predstavlja zajedničku osnovu poreznog sustava.

Članak 4.

Ako ovim Zakonom nije uređeno drugačije, na postupanje poreznih tijela primjenjuje se Zakon o općem upravnom postupku.

Članak 19. stavak 2.

(2) Porezni obveznik ili osoba koja je preplatila porez ili od koje je bez pravne osnove porez naplaćen ima pravo na:

1. povrat preplaćenog poreza ili poreza plaćenog bez pravne osnove,

2. kamate na porez koji je plaćen bez pravne osnove.

Članak 20. stavak 2.

(2) Porezni obveznik ili druga osoba u porezno-dužničkom odnosu ima prava iz članka 19. stavka 2. ovoga Zakona od dana kada je porezno tijelo primilo od poreznog obveznika ili druge osobe iznos preplaćenog poreza ili poreza plaćenog bez pravne osnove.

Članak 113. stavak 5.

(5) Povrat preplaćenog poreza i poreza plaćenog bez pravne osnove zajedno s kamatama porezno tijelo dužno je vratiti osobi koja ga je platila, odnosno osobi kojoj je pravo na povrat poreza ustupljeno.

6. Ocjena je Ustavnog suda da je u konkretnom slučaju, za odlučivanje o eventualno povrijeđenom pravu R. i D. P., oboje iz D., S. C. 20, a u svezi primijenjene stope kod obračuna kamata u postupku povrata plaćenog poreza, nadležno porezno upravno tijelo.

Uvidom u preslik tužbe koju su R. i D. P. podnijeli Općinskom sudu u Dubrovniku protiv podnositelja, radi naplate stečenog bez osnove, utvrđeno je da su tužitelji kao pravnu osnovu tužbenog zahtjeva naveli članak 113. Općeg poreznog zakona, za rješavanje kojeg je, suglasno članku 19. stavku 2. i članku 20. stavku 2. Općeg poreznog zakona u svezi članaka 1. i 4. istog zakona, nadležno porezno tijelo.

7. Slijedom navedenog, na temelju članka 81. Ustavnog zakona, odlučeno je kao u točki I. izreke.

8. Rješenjem Ustavnog suda broj: U-IV-4820/2009 od 2. veljače 2010. godine privremeno su prekinuti postupci: u predmetu koji se kod Ministarstva financija Republike Hrvatske, Samostalne službe za drugostupanjski upravni postupak vodi u povodu žalbe izjavljene protiv rješenja Ministarstva financija Republike Hrvatske, Područnog ureda Dubrovnik, Ispostava Dubrovnik, klasa: UP/I-410-20/06-01/132, urbroj: 513-07-19-01/2009-01 od 27. ožujka 2009. godine i u predmetu Općinskog suda u Dubrovniku broj: P-713/09.

Ovom je odlukom o zahtjevu podnositelja meritorno odlučeno, pa je riješeno kao pod točkom II. izreke ove odluke.

9. Odluka iz točke III. izreke temelji se na članku 29. Ustavnog zakona.

Broj: U-IV-4820/2009

Zagreb, 12. svibnja 2010.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Odluka, NN 67/2010-2075